KIRJALLINEN KYSYMYS E-1501/00

esittäjä(t): Ilka Schröder (Verts/ALE) komissiolle

(12. toukokuuta 2000)

Aihe: Työntekijöitä koskevat sosiaaliset normit ja oikeudet ja maailmankaupan ympäristölausekkeet

Euroopan unioni on asettanut tavoitteekseen sisällyttää maailmankauppaan, esimerkiksi WTO:n sääntöihin, sosiaalisia normeja.

1. Miksi Euroopan komissio ei sisällyttänyt EU:n ja Meksikon kauppaa koskevaan sopimukseen sosiaalisia normeja, kuten työntekijöiden oikeuksia?

2. Otetaanko sosiaaliset normit ja ympäristölausekkeet huomioon tulevissa kahden- ja monenvälisissä sopimuksissa? Jos vastaus on myönteinen, koskeeko tämä myös suunniteltua EU:n ja eteläisten yhteismarkkinoiden (Mercosur) välistä sopimusta? Jos vastaus on kielteinen, miksi ei?

Pascal Lamyn komission puolesta antama vastaus

(29. kesäkuuta 2000)

Seattlessa voitiin todeta, että ehdotus perustaa kaupan ja työvoiman työryhmä Maailman kauppajärjestöön (WTO) ei ole toteuttamiskelpoinen. Kehitysmaat vastustavat ajatusta entistä päättäväisemmin, ja WTO voi tehdä tämänkaltaisia päätöksiä ainoastaan yksimielisyyden vallitessa. Tuloksekkain tapa hoitaa asiaa perustuu vuoropuhelun käymiseen, ei uusien sääntelyelinten luomiseen. Seattlen tärkeitä opetuksia on, että vuoropuhelua ei saa rajata vain työtä koskeviin normeihin, vaan mukaan on otettava myös sosiaalista kehitystä koskevia asioita.

Yhteisö ehdotti Seattlessa myös kauppa- ja ympäristöasioiden tuntuvaa painottamista ja pitää Seattlen takaiskusta huolimatta kauppaan ja ympäristöön liittyviä tavoitteita edelleen tärkeinä. Erityisesti on tarpeen selventää kaupan sääntöjen ja monenvälisten ympäristösopimusten keskinäistä suhdetta, ennalta varautumisen periaatetta ja merkitsemiskäytänteitä.

1. Yhteisön ja Meksikon kauppasopimuksen osalta komissio huomauttaa, että sopimus on osa laajempaa kokonaisuutta ja perustuu yhteisön ja Meksikon väliseen taloudellista kumppanuutta, poliittista koordinaatiota ja yhteistyötä koskevaan sopimukseen. Sosiaalialan yhteistyö on osa tätä kokonaissopimusta. Yhteisö katsoi paremmaksi sisällyttää sosiaaliset kysymykset kokonaissopimukseen, millä korostettiin sitä, että yhteisön tapa toimia rakentuu vuoropuheluun ja yhteistyöhön. Sosiaaliasioiden ottaminen kauppasopimukseen olisi voitu virheellisesti tulkita sanktioiden asettamiseksi, mikä ei kuulu yhteisön toimintalinjaan.

2. Myös Mercosurin osalta yhteisö antaa kestävän kehityksen yhteydessä sosiaali- ja ympäristöasioille suuren merkityksen. Mercosurin kanssa käytävien neuvottelujen tavoitteena on alueiden välinen assosiaatiosopimus, jolla edistetään avoimia suhteita, mm. poliittista vuoropuhelua, kauppaa ja yhteistyötä. Neuvotteluissa käsiteltävä yhteistyö on talousyhteistyötä sekä sosiaali- ja kulttuuriyhteistyötä, johon kuuluu monia sosiaaliasioihin liittyviä aiheita, mm. Kansainvälisen työjärjestön ILO:n perussopimusten noudattaminen. Lisäksi komissiossa valmistellaan vuoden 1995 sopimukseen liittyvää sosiaalialan hanketta. Lopuksi kannattaa mainita, että komissiossa parhaillaan harkitaan neuvoteltavana olevan kauppasopimuksen kestävyysvaikutusten arvioimista ennen Seattlea uutta kierrosta varten aloitetun sopimuksen pohjalta. Tavoitteena on tunnistaa kauppa-, ympäristö- ja kehitysyhteistyöpolitiikkojen välisiä sidonnaisuuksia ja siltä pohjalta määritellä neuvotteluja varten tarkoituksenmukainen periaatepaketti, jonka avulla varmistetaan, että kauppasopimus osaltaan edistää kestävää kehitystä.